khistorydata/jeongjo-sjw-relations huggingface dataset:
정조 14년 · 목
備局啓言頃因兩西暗行御史李冕膺書啓平安前監司鄭昌聖幕僚衙客濁亂之跡定州富人營作錢區處等節嚴覈以聞之意覆啓分付卽見平安監司沈頤之査啓則枚擧各人招辭以爲戶房裨將尹昌文定州富人金南楚俱以無賴年利之類公貨十有萬餘兩或出付市人屢朔殖利或換送京中任自乾沒各庫庫儲盡入於兩裨舞弄之中倉庫開閉錢穀出納前後作俑初不字折亦無簿署而本營公貨勅庫尤嚴公麼幕禆擅自取用是何等變怪至於穀簿渠以戶裨執分劃之權憑藉京外發賣內自營庫外至各邑去來損益任自爲之雖以營還言之謂以營門發賣多執代錢近萬石本穀作錢之代移送外邑之故平壤之民因此幾殊列邑發賣不揆民食之足否只從米直之高下如熙川寧邊之尤甚處發賣之數各爲三千石而剩餘偸食恰爲一萬三千餘兩故當此分糶之時以是絕巡而至若金南楚作奸之數雖不若尹昌文之夥然潛出勅需換錢取用劃得發賣暗售高價馱錢往來無少忌憚尹昌文金南楚當一倂限死嚴刑許多奸狀一一覈出前後吞食之物準數推送於作錢諸邑以補賑資恐不可已至於鄭海觀作奸之數又不若金南楚兵曹餉穀換以營庫穀物就其價騰折太以賣一包米直遠過十兩其偸弄情狀亦極駭痛移文秋曹星火捉致所食之數嚴治徵捧計料册客金光涑鄭昌後或以代勞或以看病多月留住必有濁亂之端而屢次嚴問終無首實之事亦爲嚴刑期於覈出重勘爲辭矣外方無論營府郡邑凡於庫門下鑰之時以紙牢封匙入之處從以着押重以踏印又有所謂掛封書以某年某日封如有開封之時必有字折以納官前其防奸之嚴如是設有裨屬之作奸使權者乘其因公開庫之際符同下屬科外出納不可謂全無此弊而若其不稟主將不用字折惟意開銷爛用公貨今於關西査啓所云云始見之矣尹昌文之許多罪狀俱不容誅而本營勅庫所重尤別道臣毋敢犯手郡移而此猶移用如視地芥其他各庫尙何論乎以故前後舞弄反動之數至於十萬餘兩之多且其穀物作錢惟事肥已剩餘偸食恰爲一萬三千餘兩此實無前變怪金南楚之作奸比諸尹昌文雖似略有差等揆以國法不可傅生右項二人決不可使復出獄門而但一問之後便施極律其在愼刑之義或有遽爾之嫌分付道臣嚴加刑訊外此情節一一鉤覈後狀聞更待回下尹昌文金南楚以一律處斷斷不可已至於鄭海觀之所犯又不若金南楚則宜有減等之擧刑訊究問更無現發則準三次後施以定配之典恐爲得宜金光涑鄭昌後雖無所犯之眞贜亦不可遽議放釋姑待昌文等更招之狀同時決處亦似未晚雖以前道臣言之幕屬輩無字折無簿署任開庫門肆用公貨若知而不禁其罪固當如何又或不知而坐其罪又可恕乎雖被竄配條件各異前監司鄭昌聖合施極邊遠竄之典且以時道伯言之啓下行査事體何等至嚴而諸囚盤問一不加刑宜有論勘而當此賑政方殷之時臨陣易將在所當念平安監司沈頤之姑先從重推考毋或泛忽之意一體分付敎曰作奸該裨尹昌文之不可復出獄門豈有二辭乎非不知大會民衆登卽懸首大同門前而許多錢貨收殺前非可論姑先定日每次道伯親執嚴刑箇箇除尋常考察一依同推例與同推諸囚朔末狀聞若於不多曰內不卽收殺道伯亦難免重勘金南楚準昌文例爲之事分付大抵前伯之爰辭乃弟之筵奏皆謂爲念飢歲貽弊京司發賣營穀作錢率以每石四數酌定云矣觀此査啓奸裨欺帥酌定四數之外皆作渠物其數過萬云此則只擧京司發賣者其外又有營穀則餘剩偸食之倍簁於京司條不難知也然則通計恰過數萬此一款兩禆處嚴刑詳問數爻一邊狀啓一邊徵出使之星火督捧別置一庫後付營與散給各邑間狀聞令廟堂覆奏待回下擧行渠輩雖姑不卽用法豈可待然徵捧乎定日訊推切勿一毫顧藉事嚴飭此外幑細奸狀皆屬閑漫猥屑竝勿問只以右項營耗剩錢偸食區處事捧遲晚至於所謂册客兩人別無更問之端卽爲逐送鄭海觀事依施鄭昌聖極邊遠竄事見欺亦有許多般營下如許罔測無據之事漫不覺知貽羞極矣加律之請依施以時伯言之朝令之下一不加刑於如許奸裨者終不免却顧之病爲先越俸三等擧行形止收殺形止與取招文案星火登聞事一體嚴關分付
정조 14년 · 목
禁府啓言忠淸前監司權▣原情以爲朱星叔致死之獄元初湖西之斷獄執定裏面之實狀末後完營之査啓專主外間之傳說得見完營再度査啓跋辭則死者根因犯者眞僞略不覈卞而以貨賂關節等事別作鋪敍仍成結案該曹覆啓只就跋辭添箇注脚凡決獄之法無出情犯朱星叔之被打實緣起怒於不善驅馬而可怒在於騎其馬之閔毅澈似不在於後來之李維愼時値除夕家家酒食而牽馬在道飢困滋甚則星叔不恭之說實及騎其馬之毅澈而似無與於後來之維愼維愼方騎湖南新迎大馬具戎服陪諭書此輩以此事自以爲尊榮爲毅澈解愼自下馬打驛卒實無是理且主帥之行踵在其後何暇下馬打人乎完營査啓曰孱劣毅澈曲循指敎此理外神奇之說也人雖孱劣方畏死不暇百般推諉猶且不思自己可明之事曲循對隻指敎自歸元犯者狂易者恐不爲孱劣非所論該曹覆啓藤鞭堅靭打足致死云又以臂浮高脚幑堅謂爲必死之形鞭非不堅打至傷損血癊堅硬然後毒氣攻注只是浮高初無鞭痕況非要害之地毒氣從何攻注以至必死蓋以打者言之一時洩憤意不在重傷故投鞭竹而使之追來其情犯似無至償命路側經夜越添飢寒馴致五六日致死者打手足未起動之故也兩檢實因被打懸錄以閔毅澈硬定元犯題付推官會推毅澈手打時情節使之窮覈嚴問從實取服其時元犯定矣獄體具矣維愼直是橫罹故果卽放送而近見諸囚完營供辭則與湖西獄案箇箇燕越眩㬻之說暗昧之證層生疊出莫知其端倪至於關節貨賂等事都是渠身之累雖欲避嫌只恐先汚其口李煜身爲閫帥何敢以殺獄請換事書托於素不親之他道方伯渠雖無狀豈因李煜之干囑殺獄元犯白地換送所稱貨賂卽是斷獄後追發之亂言而三十兩何足爲換元犯之賂物數百兩各分之說都是口約而執贜文跡不過七十兩後告行下此輩雖或以此爲來頭之利緣何蹊逕慫通乎云全羅前右水使李煜原情以爲忠淸監營校卒來傳秘關以渠下來時前陪裨將打殺驛卒遺置馬鞭烟竹禆將中鞭竹遺失者捉送云卽爲査問則李維愼自現故卽爲押送以將幕之誼給路費錢三十兩繼又秘關來到捉送寫字裨將閔毅澈云故亦卽定校押送而給路費錢十兩殺獄何等嚴重則他道監營敢以此等事干涉請囑乎云扶餘前縣監成鼎柱原情以爲初當重獄不覈言外之奸計只憑目下之直供到今反案之後何敢爲發明之計刑吏約賂事身爲王獄之官知與不知均之爲罪云鴻山前縣監金正淳原情以爲渠愚迷生疏未察言外之奸狀但據已成之招案論報營門到今獄情相反元犯始判渠之不能窮覈之罪實無所逃云權▣李煜所當請刑曾經侍從閫帥倂爲議處成鼎柱金正淳請刑推得情敎曰權▣則初則意謂徑決於未具之獄屢煩飭責之敎向於完營査啓中見錦營原案始知檢狀分首從之後依其言決折到今別無可罪之端水使折簡之說尤無襯合把捉者所當分揀放送而道査曺讞之體雖異於臺章繡啓而曰然曰否之間但當平說委折而已豈可帶得噴▣口氣全昧無卞之戒乎卽此一款萬萬未安爲先以不應得爲而爲事理重公罪勘放較挈非可已不已之事則此豈非準備律乎李煜不待囑簡有無之究覈推官兩倅以聲響所不及之人自初原狀力拔李維愼此足爲渠發明之資捉去時行資扶助亦未必爲罪而書札之獄中往復雖無緊關語終失官長體貌削職放送成鼎柱金正淳閔李兩裨自有强弱之殊則徑先扶抑轉致葛藤不可拿問而止然本獄反與不反間姑未出場待決末處置次今姑放送出場後令該曹更卽論理回啓勘罪又啓言襄陽前縣監洪九瑞處嚴問則以九立板取用雖已自服廿二株斫置推諉監色極口發明究厥罪狀萬萬駭然所當請刑而曾經侍從請上裁敎以論理議處又以慈仁前縣監沈達漢原情啓請刑推得情敎以照律功議區別減等勘放後草記又以兼春秋許鞏原情啓請刑推得情敎以除刑推議處又以前假注書李德鉉原情啓請刑推得情敎以考律重勘後草記又啓言時囚罪人李德鉉考律重勘後草記沈達漢照律功議區別減等勘放後草記事命下矣德鉉以乙巳四月二十五日試射殿座入侍日記初不修正無以考出事之駭然莫此爲甚請杖一百告身盡行追奪達漢慈仁殺獄權斗每獄事不究事理之當否惟從德心之供招出死入生在其口吻飾辭假設認爲眞情以其所供作爲屍帳請杖八十奪告身三等功減一等放送允之又啓言德川前郡守申曮許多罪狀宜施重勘杖一百收贖告身盡行追奪流三千里定配私罪施行允之敎以功減一等又以申曮淸州牧栗峰驛待三年定配啓
정조 14년 · 강
飭政院事關掖屬毋得歇勘
정조 14년 · 목
政院以文臣朔試射試官落點望筒中間遲滯請當該次知司謁及別監令攸司從重科治敎以當査出照律以杜後弊以懲他漢而此雖一事近來紀綱漸弛內外之分不嚴敢以不然之事欲作推諉之計自傳命司謁以下一漢置重典然後可以戢後雖以卿等言之司謁掖隸等事每多闊略渠輩之不畏政院如此此後事關掖屬一毫歇勘卿等先被重罪以此知悉惕念待査出出給以此啓辭及批答分付該曹
정조 14년 · 강
判下刑曹殺獄回啓
정조 14년 · 목
刑曹啓言全州府金禾里奉長興府申汝倜獄事亞堂論理回啓事有命矣禾里奉事實因旣如彼狼藉詞證亦若是明白則渠焉逭償命之律乎年前病症自顚所觸等說未足爲發明之端臣反復原案亦無愚見謹依判付辭意嚴訊取服之意今方行會申汝倜事當初起忿旣遜於自己當着則其所敺踢想不至於必欲其死及被順昌之一踢便成渠身之相鬪則乘憤猛踢勢所固然實因明的法文昭符腦膛腎岸一踢再踢渠亦無辭發明則從輕之論恐不可遽議請上裁敎以全州金禾里奉獄事依回啓施行長興申汝倜則鬪固不緊何關於渠乎打尤無義何干於渠乎鬪打之不足殺以結其末死者之以幑細物致有䦧墻之變風化所關人理滅絕以比隣之義起血氣之念趕往力救猶不是理外之事止此足矣次次層激渠反贊溺於死律此所以殺獄不可遽議原情此獄必欲拔例三致意者觀此回啓措語守法之論不可不從依前同推事分付又啓言淸州牧殺獄罪人李漢培獄事漢培始也借力於鎭營而威脅中焉拘置於渠家而侵虐憑藉匿婢欲討錢貨甚至送奴要借鐵銷則其指揮有氣力之兩奴束縛無親援之單身屢日脅迫多般施毒之無所不至可以想像無論踢打拘縛手犯指使春反之一入渠家畢命於四日之內者漢培所爲也漢培之爲此獄元犯烏可發明腎囊之紫黯堅硬腎頭之皮肉脫爛又是傷處之最重則實因之爲被踢亦可謂十分端的第屍親之誦傳死者之遺言曰被縛被打云而考諸兩檢別無臂縛之痕損此甚可怪實因旣是被踢則踢之者必有其人固不可以漢培之抵賴有所取信屍親看證亦無緊的之招請令道臣更加嚴査得情李中大係是緊切干犯而自初逃躱必有所以分付道臣各別譏詗期於捉得嚴刑取招屍親崔春石以漢培之贖奴挺身發告不但蔑分舊奴之告舊主自有其律待究竟依律勘處前營將李昌培受人私囑捉送平民任其侵虐以致殺死之獄者誠極痛駭請令該府拿問嚴勘敎以卿之論理當竝依回啓施行又啓言公州牧在囚罪人李圭錫僧正一李亨䎘等與亨龍爛熳同情請張妖言窮凶情節旣已箇箇承款依例同推考覆結案取招而係是一罪請報議政府詳覆施行從之
정조 14년 · 강
慶尙監司李祖源以咸陽逋吏照律馳啓
정조 14년 · 목
狀啓以爲咸陽郡負逋吏奴等分輕重照律七百石以上一人絕島定配五百石以上四人流三千里散配其餘三百石以上刑推二次一百石以上刑推一次懲礪放送
정조 14년 · 강
忠淸監司鄭存中以柳賛璧擊錚原情査啓
정조 14년 · 목
刑曹因該監司狀啓啓言泰安柳賛璧擊錚原情一係良賤辨別一係人物致死故請令該道詳査啓聞今觀該道査啓則事事落空節節架鑿此等誣罔天聽之類若不嚴繩無以懲奸濫之習依律重勘之意請分付道臣允之
정조 14년 · 강
命金海府使李禹鉉待蘇弊後拿來
정조 14년 · 목
戶曹啓言梁山漕船一隻致敗於金海菉島前洋地方官金海府使李禹鉉領運差員薺浦萬戶黃仁爀竝令該府拿問嚴勘加德監色留在相望不卽往救竝與金海落後監色而嚴刑懲礪穀物旣自本道改備上送其代以未拯與拯劣米太懲捧克報則分徵還捧一款待究竟狀聞他餘穀物令該衙門稟處從之敎以金海倅才有特敎仍任爲先重推蘇弊後拿來
정조 14년 · 강
命壯勇營軍以輕罪除汰者令本營復屬或外營許赴著爲式
정조 14년 · 목
敎壯勇營曰世無棄物物不終枳夫夫之賤猶然名雖卒伍卽亦本營親軍勿論罪大小犯輕重一番除汰更蘇無望各營不敢擧論渠輩亦甘與草木同腐此不但軍營所無之套式大有違於倡敢鼓勇之意此後則本營馬步軍兵除汰之類依壯抄案例修正別案伺候軍司吹手善騎將標下等從次第塡充訖除汰步軍與卜馬再斃軍各一窠塡充除汰馬軍與待年軍通同取才一從才技能否循次塡充而外營待年案付馬軍之許赴取才步軍之當次入屬一依新定式勿禁本營復屬及外營許赴亦宜有界限如重罪之定配或別般處置者勿論外營許赴之類馬軍則取才臨時步軍則分春秋兩等捧甘錄送以爲照此遵行之地馬軍則馬匹戎裝自備之際所費比步軍不啻倍簁屢次改立馬匹尤合闊狹取才之上上等改立之貧不自立衆所共知者不待三次雖再次兵房別般探察稟旨皆給官馬事定式
정조 14년 · 강
召見輪對官于熙政堂
정조 14년 · 목
承旨洪義浩啓言假注書洪樂游以其親病須資出去昨日省記旣不塡入今日廳坐又不仕進雖與無端不進有異事體所在殊甚未安所當重勘而本院請推外無可施之罰何以爲之敎以汰去
정조 14년 · 강
命嶺南射軍木兩湖備局納箭竹區劃水原府
정조 14년 · 목
敎曰水原新治每歲園幸之路自多試射放賞格所用又有間月或逐月賞射之新式及五哨新作哨軍各項射銃賞格箭竹木綿本府待令之際苟且莫甚自今年爲始嶺營射軍木五同兩湖備局納箭竹一百浮區劃本府仍令本府儲置進排事令廟堂分付畿伯及三道伯
정조 14년 · 목
以李昌漢爲大司諫朴猷煥爲掌令崔重圭爲持平林道浩爲獻納沈奎魯申史澳爲正言金文淳爲判尹
정조 14년 · 강
命專經武臣試射居首人崔日成加資
정조 14년 · 목
因專經武臣試射時居首人崔日成全布入格別單敎曰未滿四矢之人能爲全布極爲可嘉追聞御營哨官金錫憲曾亦以此加資云今番一體捧傳旨
정조 14년 · 목
政院以盈德縣監朴宗敬未署經而兩司不備何以爲之稟敎以違牌臺諫更爲牌招署經一司署經後仍卽下送政院又以大司憲嚴思晚大司諫李昌漢獻納林道浩違召啓敎以兩司長官俱有情勢云與在外諸臺竝許遞前望單子入之待下批牌招擧行持平前望以吳泰賢批下
정조 14년 · 강
禁府以雲山郡遠竄罪人鄭昌聖移配朔州府啓
정조 14년 · 목
禁府以時囚李煜削職放送成鼎柱金正淳姑爲放送權▣公罪杖八十收贖放送啓又以咸陽前府使任希雨原情及天安前郡守徐命珪原情啓請刑推得情竝敎以依同罪他倅例勘放後草記又啓言洪九瑞黃腸木二十二株之加斫道啓雖甚明白渠供則縷縷稱冤今不可專諉之犯禁潛斫至於九立板之取用渠旣自服情雖似然罪固難恕請以此照律允之又以淸安前縣監李宗魯杖一百收贖告身盡行追奪私罪施行啓允之又啓言兼春秋許鞏入侍命下不卽待令以致兼史之不備事極可駭請以此照律敎以附過放送又啓言時囚罪人金衡柱所患背瘡一倍肆毒症形危重請姑爲保放允之
정조 14년 · 목
該曹啓言靈光郡殺獄罪人金會兌獄事詳閱文案則被刺後能行三里之地者雖似爲元犯自明之端第傷有輕重死有遲速前判堂之論啓實有意見非刺不傷非傷不死則未可以此起疑當以劍刺之說旣已自服苟不佩刀何能以此恐脅紅花藥用之事金光河不能發明果係梁病則胡爲躬自往視乎至於看證各招之前後變幻亦是獄老生奸之致更令道臣另加査究期於取服敎以査案疏漏當問不問果如卿曹跋語道臣推考才已許施於判堂回啓今不更論而殺死之獄何等致愼處則按問之際初不索意用心者營邑事萬萬可駭原狀本勿施使卽更覈改修正上送事嚴飭大抵本道文案輒費數次點退之酬應揆以國體屑越甚矣此意竝爲各別措辭行會又啓言因三嘉縣殺獄罪人朴道經獄事回啓有論理稟處之命矣臣於昨年待罪本道成案錄啓已陳賤見無容更議而大抵道經忽移打奴之怒氣大肆敺妻之毒手致命猝遽於半餉傷痕狼藉於兩檢則情節之兇獰非比尋常夫殺妻之獄此而或傅生科則遐土傷倫之習恐無以懲戢更加嚴刑得情之意請分付道臣敎以似此情理似此實因有傅生之案何道何邑某某人乎詳考草記又啓言因善山府殺獄罪人李三得獄事回啓參議具意見以聞事有命矣臣待罪江東縣見本縣殺獄罪人李守謙獄事以堅執腎囊爲致死之根因心甚疑訝與伊時道臣有所酬酢旋因遞歸未及更査而今觀此獄實因之不眞的一如守謙而詞證之沒把捉殆有甚焉囊岸如果被踢豈有柔軟之理頭部縱云有孔初無骨綻之形而當其喘急將盡之時囊腎尙云舒垂則此不足爲當下致命之祟況同坐兩漢卽地跳去參覩之其妻翌日隨斃則隣里之所指議檢官之所成案不過以三得之有私於守丹爲平日嫌隙之端然不但屍親之供亦云道聽塗說如使三得眞有隱情於守丹而欲售戕害其夫之計則潛囑守丹暗地逞憾何患無術而必於三人鼎坐之會公肆奉踢結果人命豈非事理之外乎然則道啓所謂敺鬪之餘氣必恚鬱泡酒之屬喫或䐧滯者不無依據而醫人之招又以爲手按中腕無堅結之事則此又推不得大抵及見介金之鬪後死前者惟有診病之李熙晙干連之徐春得其被打內傷之分開莫如目覩者之反覆究問令道臣另定剛明査官各別詳覈論理啓聞後稟處儘合脤念五六之義請上裁敎以考之屍帳終涉疑晦痕損之不硬不變何故也詞證之曰踢曰擣孰是乎該道行査迄可休矣更與亞堂細究詳念仍卽指一回啓又啓言靈巖郡殺獄罪人千業奉獄事參議亦具意見回啓事有命矣取考獄案則以死者被踢業奉之說刑吏摘奸傷處之言丁女足踢膝蹴之證爲業奉元犯之斷案伊日得明之憤怒專激於業奉之辱先則設令癸同之手勢猛於業奉得明之驅納陷穽勢必在於業奉夜間相閧不知誰踢云者亦發於得明之口則此不足爲業奉之斷案刑吏摘奸旣在致命前一日則中間羅州之行驅迫於飢困跋涉於風雪安知無別般致傷之祟後脇要害也百里遠程也以要害中傷之人翌日之百里往來無異健夫忽於十日之後始有微硬微浮之痕此不足爲業奉之斷案丁女之供固爲看證之緊關而丁女卽癸同之妻母其女之改適癸同雖因前夫之棄逐較其地閥家計父母之心欲歸前夫理應有此丁女之於業奉外似姻親內實讎怨雖其所供毫無破綻猶不足爲公證況丁女所謂參看解紛之崔元孫卽業奉之至親及問元孫其說自歸虛罔則末又以元孫曖昧遊辭變幻卽此一端可反三隅此尤不足爲業奉之斷案丙午道臣跋辭中當日被傷雖或緊重伊後行役足成證案其死當以行役後論斷不可以行役前歸重云者最是此獄之要言而殺獄體重已具之案不敢以一二起疑之見遽傅生議請上裁敎曰大凡殺獄原恕之規除非實因之不明屍帳之沒緊詞證之無人不可議到於低昂設或三者俱備求之於法理之外者一曰關係天倫二曰參量本心外此寧或容異辭別見乎此獄則自初審理必付仍推之科者非忽於欽恤非歇於審愼崔哥得明者之死死在打不在病實因明矣脅非要害硬非發變乎屍帳緊矣證左雖似參差要不出業奉癸同業奉兄也癸同弟也得明之死於彼兄弟中一人固躍如則兄弟共犯首從雖難別家人共犯只坐家長爲此獄準備語況業奉之跡較勝於癸同者乎然則詞證豈可謂無其人乎常於殺死之獄文案一徹看閱百回値夜不覺燭屢跋當飯每致食失時恐有橫罹之怨仍成金石之案揆諸法而不可活則反之於情情與法莫可闊狹又必較看於㾗損之錙銖分寸供招之字句旨意自以爲十分無疑然後始開口於下筆斷斷此心期欲冤無覆盆殺必償命惟齊不齊庶不失其正此獄何必如是靳持而姑不得其犂然會心之端道伯再傅生科而旣問於亞堂又問於爾咨且不能遽決到今兩堂之見亦無新奇之語則此獄長在殺活未判間乎第令道伯別具意見嚴飭推官後同推時一一盤覈於正犯斯速狀聞方當農節應問各人不必無端捉來徒貽弊端若有違舛不可不對造者亦必卽問卽放俾無滯囚之事事竝爲申飭分付又啓言因義城縣殺獄罪人丁奉益獄事回啓參議具意見草記以聞事有命矣此獄實因不爲不明詞證不爲不備特以元犯之無所指的人皆圖生供亦屢幻屍親之招首尾橫決對質之辭前後互屈況奉益之於命金吏民之强弱不同而伐喪之擧旣挑其憤擔輿之軍足張其勢則當時敺打何惜不爲渠雖以合面傷處爲發明之端宗甲執䯻俯首政好奉益之杖打項背則在合面不在仰面暗合於命金臨死之言而吾可擔當云者渠供旣輸眞贓已露奉益之爲元犯更無可疑請使之依前同推允之
정조 14년 · 강
平安監司沈頤之以各邑四月初巡分賑形止馳啓
정조 14년 · 목
狀啓以爲連接各邑所報則飢民形色視前月巡過之時益臻蘇息之境兩麥次第發穗食實從以不遠民事誠爲幸甚○尤甚邑義州府飢口八千三百二十六折未二百五十石四斗四升鹽二十二石四斗五升零○粥小米九石十一斗零太四石二斗八升零鹽一石一斗六升零龍川府飢口三千三百二十二折米九十八石一斗二升鹽八石八斗一升零○粥小米三石二斗四升零太二石三斗二升零鹽八斗零朔州府飢口一千九百八十一折米五十八石十斗五升鹽五石二斗零○粥小米一石十三斗六升零太一石四斗八升零鹽二斗九升零昌城府飢口一千九百五十四折米五十六石十四斗四升醬四石十三斗一升零○粥小米三石一斗三升零醬五斗八升零藿四百八十八立零龜城府飢口三千一百七折米九十二石十斗鹽八石二斗六升零○粥小米五石一斗八升零鹽七斗六升零寧邊府飢口五千八百五十七折米一百七十二石六斗六升鹽十四石十四斗四升零○粥大米九石六斗五升零醬一石二斗五升零藿一千四百六十四立零成川府飢口四千七百五十四折米一百四十一石五斗九升醬十二石六斗四升零○粥大米七石十二斗零醬十四斗二升零藿一千一百八十八立雲山郡飢口一千九百八十九折米五十八石八斗二升鹽五石一斗一升零○粥小米三石三斗零熙川郡飢口五千九百二十七折米一百七十九石二斗一升鹽十六石一斗零○粥小米十石一升零鹽一石零順川郡飢口二千二百七十五折米六十六石五升鹽五石九斗三升零○粥小米三石八斗五升零鹽六斗八升零藿五百六十九立德川郡飢口一千六百五十六折米四十八石五斗三升鹽四石二斗二升零○粥小米二石九斗四升零寧遠郡飢口二千五百十二折未七十六石六升鹽六石十二斗五升零○粥小米四石三斗八升零益七斗五升零孟山縣飢口一千六百八折米四十八石四斗九升醬四石四斗五升零○粥小米二石十斗三升零醬四斗八升零藿四百二立陽德縣飢口三千一百十四折米九十二石十斗七升醬八石二斗四升零○粥小米五石一斗七升零鹽六斗二升零殷山縣飢口二千一百六十折米六十二石八斗二升○粥小米三石五斗六升零醬五石十一斗一升零藿五百四十立魚川驛飢口一百九十六折米五石十三斗八升鹽七斗九升零○粥大米四斗九升零醬五升零藿四十九立麟山鎭飢口八十八折米二石十斗九升鹽三斗七升零○粥小米一斗六升零太七升零鹽一升零淸城鎭飢口七十二折米二石三斗三升鹽三斗零○粥小米一斗八升零鹽一升零天摩鎭飢口一百二十七折米三石十二斗三升鹽五斗一升零○粥小米一斗九升零太一斗二升零鹽一升零昌洲鎭飢口七十八折米二石四斗二升醬二斗九升零○粥小米一斗八升零醬二升零藿十九立零恃寨鎭飢口四十九折米一石七斗一升醬一斗九升零○粥小米一斗二升零醬一升零藿十六立零安義鎭飢口一百八十八折米五石九斗二升醬七斗四升零○粥小米二斗七升零太一斗八升零益三升零委曲鎭飢口一百二十二折米三石八斗八升鹽四斗六升零○粥小米二斗九升零柔院鎭飢口六百二十一折米十八石九斗六升醬一石九斗八升零○粥小米七斗七升零太七斗七升零鹽六升零寧城鎭飢口四百五十三折米十三石十四斗醬一石四斗一升零○粥小米四斗五升零太七斗三升零鹽一斗一升零兎城鎭飢口二百十七折米六石七斗七升鹽八斗六升零○粥小米二斗七升零太二斗七升零鹽四升零玉江鎭飢口五十七折米一石十斗三升鹽二斗二升零○粥小米一斗三升零鹽一升零水口鎭飢口五十二折米一石八斗七升鹽二斗一升零○粥小米一斗三升零鹽八合零靑水鎭飢口九十八折米二石十四斗四升鹽三斗九升零○粥小米一斗太一斗四升零鹽二升方山鎭飢口八十六折米二石九斗二升鹽三斗五升零○粥小米二斗二升仇寧鎭飢口一百三十折米三石十三斗五升鹽五斗二升○粥小米一斗六升零太一斗六升零鹽二升零幕嶺鎭飢口三百三十二折米九石十三斗五升醬十三斗一升○粥小米八斗二升零鹽六升零植松鎭飢口八十一折米二石五斗七升鹽三斗零○粥小米一斗九升零龍淵鎭飢口二十一折米九斗六升醬八升零○粥小米五升零乾川堡飢口八十五折米二石八斗四升鹽三斗四升零○粥小米二斗一升零大吉號里堡飢口五十九折米一石十一斗五升醬二斗三升零○粥小米一斗四升零醬一升零藿十五立廟洞堡飢口四十折米一石三斗二升醬一斗六升零○粥小米一斗零醬一升零藿十立於汀灘堡飢口二十三折米十斗二升醬八升零○粥小米五升零醬六合零藿六立雲頭里堡飢口四十四折米一石四斗九升醬一斗七升零○粥小米一斗一升零醬一升零藿十一立甲巖堡飢口五十六折米一石十斗六升醬二斗三升零○粥小米一斗四升零醬一升零藿十四立○之次邑鐵山府飢口五百七十三折米十六石九斗醬一石六斗一升零○粥大米十三斗四升零醬一斗二升藿一百九十一立慈山府飢口一千七百八十七折米五十一石八斗八升鹽四石五斗四升零○粥小米二石十一斗六升零醬五斗三升零藿四百四十七立楚山府飢口二千四十四折米五十九石十一斗三升鹽五石二斗零○粥小米二石四斗五升零太十四斗一升零江界府飢口三千八百二十九折米一百四石十二斗四升鹽八石三斗零○粥小米五石五斗六升零醬十一斗四升零藿九百五十七立零渭原郡飢口一千六百七十二折米四十八石七斗三升醬四石一斗八升零○粥小米二石九斗二升零鹽一斗六升零江東縣飢口一千八百四十八折米五十三石十斗八升醬四石八斗七升零○粥小米二石十三斗六升零醬五斗五升零藿四百六十二立宣抄鎭飢口七十一折米二石醬二斗四升零○粥大米一斗五升零鹽一升零藿二十四立牛峴鎭飢口三百五十折米十石七斗五升醬十四斗○粥小米八斗七升零鹽七升車嶺鎭飢口二百八十四折米八石九斗五升鹽十一斗七升○粥小米四斗四升零太二斗八升零鹽五升零阿耳鎭飢口一百九十七折米五石十二斗五升醬七斗六升零○粥小米四斗八升零藿四十九立神光鎭飢口二百十五折米六石二斗一升醬七斗六升零○粥小米二斗四升零太二斗四升零鹽四升零上土鎭飢口一百四十七折米四石二斗鹽五斗零○粥小米三斗二升零高山里鎭飢口一百九折米三石二斗鹽三斗九升零○粥小米二斗五升零醬二升零藿二十七立平南鎭飢口五十九折米一石十斗四升醬二斗一升零○粥小米六升零太六升零鹽五合零從浦鎭飢口五十三折米一石七斗一升鹽一斗七升零○粥小米五升零太五升零鹽一升楸坡鎭飢口一百四十七折米四石四升醬四斗七升零○粥小米三斗一升醬四升零藿三十七立伐登鎭飢口一百四十折米四石三斗四升醬五斗六升零○粥小米三斗五升零醬四升零藿三十五立飢口一百七十五折米五石三斗三升鹽六斗九升零○粥小米二斗一升零太二斗一升零鹽一升零吾老梁鎭飢口九十折米二石十斗八升鹽三斗六升零○粥小米一斗一升零太一斗一升零鹽一升零山羊會鎭飢口一百十六折米三石八斗五升鹽四斗九升○粥小米三斗零乫夞在鎭軒洞堡飢口六十一折米一石十三斗三升鹽二斗六升零○粥小米八升零太八升鹽六合零嗭洞堡飢口一百十一折米三石五斗三升鹽四斗五升零○粥小米一斗四升零太一斗四升零鹽一升零馬馬海堡飢口三十九折米一石一斗六升鹽一斗三升零○粥小米四升零太三升零鹽三合零已上飢口六萬八千三十四折米二千八石七斗四升鹽一百二十一石七斗零醬五十三石六斗七升零粥大米十八石八斗五升零小米八十石六斗三升零太十一石二斗二升零鹽五石四斗五升零醬五石三升零藿七千二十三立半
정조 14년 · 목
內醫院啓言慶尙道春等改封進人蔘爲一斤一兩無一可合於進御者就其中只捧二兩八錢而其餘又爲退却矣御藥事體何等嚴重而初旣不善察飭以致多數退却及其過期改封蔘品之劣下又甚於前差員之不爲定送亦涉疏忽請慶尙監司李祖源拿問定罪該道審藥令攸司從重勘治允之敎以道伯姑先推考
정조 14년 · 강
命以全羅兵營所納備局箭竹輸送水原府
정조 14년 · 목
備局啓言水原軍兵試射放賞格所用以本司納兩湖箭竹一百浮今年爲始區劃本府事命下矣每年分定兩道不如一道之全當以兩道輪回輸送又不如一道之永定且湖西竹品亦不及於湖南全羅兵營所納箭竹一百浮今年爲始直輸水原府之意請分付敎以此甚便好依草記行會
정조 14년 · 강
平安監司沈頤之以寧邊等八邑前倅査事馳啓
정조 14년 · 강
飭諭關西伯以柳增萬所犯災結等諸條刻期推給于渭原民
정조 14년 · 목
敎曰柳增萬之渭原貪饕悖戾之罪惡奚獨殺無赦近來紀綱雖曰解弛如渠幺麼賤弁恣行不法毒流生民渭原之民果何辜也卿之莅任幾朔僅始登聞所謂狀辭似緊似歇無到底嚴明之意何惜於增萬而玩愒乃爾乎於是乎益覺渠暗中權力廣布京鄕增萬之行胸臆無事不犯無處不汚才有一一推給之朝令而勿論災結與諸般所犯先從渠供及卿之狀辭刻期推給而時倅亦武弁拘於交承之顏私以不捧爲已捧以不給爲已給則當該郡守拿致王府嚴刑得情斷不可已卿於已捧給樣報來之後別遣營裨眼同分給民間可以屬公者會付該郡仍作賑需增萬今爲死囚以卿荏弱咨且之病痛寧或顧藉乎無論渠之親屬衙客牢囚營獄星火督徵而日次訊推亦照他擧行使法紀稍舒貪風少戢卿之狀聞外許多未盡覈之事端拔例嚴覈狀聞增萬今方具格拘繫連加嚴刑期於一一輸款而後已若於囚供所吐之事道狀不出豈可曰關西有監司乎仍以此意知悉今番懲貪事傳敎與增萬供辭前後判付作成一册大書踏印分給道內各邑俾各常目知戢小民之受困不特守宰而已邊將亦然至於本道以其有貂蔘浚膏於土卒鎭民尤屬絕矜卿爲先嚴飭所管諸鎭仍令兵使亦爲採探不法無形之類大者狀聞小者捉來重棍期有大懲創之實效事下諭箕伯大抵西關則適會事端守宰之抵罪踵相接也南邑立本之弊甚於西土賣鄕外此不正名色非理誅求豈獨西邑爲然然而不卽摘發以致朝廷之先有照燭則如許方伯烏可免重勘乎繡衣藏蹤極難每致貽笑列邑近日則皆令潛往潛米還朝後始出書啓或幷與書啓而不出爲今日守令者雖欲放心其可得乎若不頒示無異罔民有此敷諭卿等知悉各令諸倅知之事下諭于關西外諸道監司
정조 14년 · 목
禁府啓言時囚罪人任希雨徐命珪依同罪他倅例勘放事有命矣希雨命珪各杖一百收贖告身盡行追奪放送敎以如有功議各減一等
정조 14년 · 강
判下關北定配罪人放未放回啓
정조 14년 · 목
咸鏡監司李秉模狀啓以爲敬奉敎書頒布列邑道內輕囚卽令疏放定配罪人參量罪名輕重放稟與未放秩區別開錄孥籍逆賊緣坐罪人及爲奴婢定配與逃亡罪人等竝不擧論放秩刑曹所管徒三年罪人利城縣徐一同充軍罪人永興府黃宗順明川府朴昌極北靑府金洙○稟秩流三千里罪人甲山府金昌賢○未放秩禁府所管徒一年罪人咸興府洪龍壽不限年罪人鏡城府洪雄太吳命垕端川府僧淸潤茂山府萬軾閔致和甲山府李漌穩城府順海減死罪人鍾城府宋文炫刑曹所管充軍罪人端川府金寶海富寧府崔滉仲永興府田相議不限年罪人茂山府吳甲得諫福罔連金興民正圭會寧府樂進穩城府林得弼根甲山府㖋之三水府連伊陳潝慶興府晦吉甲云延德潤千得富寧府秋甲文德弘鍾城府秉顯柳女德彥獻遂慶源府益童達洙明川府張起周洪原縣孫龍得文川郡成召史流三千里罪人北靑府韓卜萬三水府林義喆慶興府安福崇文川郡姜翊文高原郡金慶渙減死罪人吉州牧李行得洪原縣張小斤北靑府權世復○他道發配未至配所秩徒三年罪人端川府陳忠伊○禁府啓言本府所管定配罪人未放秩幷依啓聞施行他餘罪人請令刑曹稟處從之敎以名以赦典本道之獨無蒙放之人其可一乎强覓之則重獄外只有閔致和一人姑爲放送事分付○刑曹啓言本曹所管定配罪人放未放秩竝依啓聞施行稟秩甲山金昌賢逃還本土自原籍官捉送中路物故故自臣曹徒流案頉下事纔已發關今無可論未至配所罪人陳忠伊罪名雖甚可惡律名旣係徒年合有疏釋之典而移配旣因特敎尙未赴配請上裁竝從之敎以陳忠伊本曹回啓雖請放送廚院作弊害歸民邑況同罪之人旣命移錄仍配何無論理乎以勿限年改錄而甲山金昌賢之逃且死該邑尙不覺察至登於稟秩本罪之外尤可駭也該府使待拿來重勘道伯亦爲推考未放秩中永興府田相議放送慶興延德潤不足責若知德相本罪以湖中衣冠之倫明於逆順之別豈後於京華況以延爲姓則要是己巳忠臣延最績之後德相疏外本罪渠之沫血又必倍於他家人切勿持疑卽爲放送俾作平民以效湔釁之方文川姜翊文高原金慶渙等已有日前判下依此擧行
정조 14년 · 강
京畿監司金思穆以兪最喜擊錚原情査啓
정조 14년 · 목
狀啓以爲因楊州兪彥郁子最喜擊錚原情有詳査狀聞之命矣彥郁已物故査啓一款自在勿論益此獄情傷痕狼藉供招明的其用意之叵測自有殺獄以來絕罕其比雖以同推時文案前道臣參覈時招辭觀之柳承源以正犯自服彥郁則以干犯直告當律未施鬼戮先加兪漢皓漢光田再孫等前後所供雖或吞吐一打臀腿漢皓猶不敢全諱隨往助勢漢光再孫亦從實納招究厥情跡均爲緊犯自臣營分其情境淺深考律酌決計料○刑曹啓言此獄不但傷處狼藉用意兇慘正犯干犯亦已自服而三尺未施兩囚先斃訊推非可論至於兪漢皓漢光田再孫等其所干犯俱係緊重竝依道啓勘處之意請分付道臣允之
정조 14년 · 강
慶尙監司李祖源以李碩龍等擊錚原情査啓
정조 14년 · 목
狀啓以爲因李碩龍擊錚原情有令本道査決後狀聞之命矣此訟事在年久屢經官決到今査實先辨水母之本主然後碩龍之爲良爲賤可以區別決處取考兩隻籍券參以各人供辭則朴哥文蹟率多違端陳婢來歷果皆明白前後官之憑據賤籍歸屬陳哥在法當然碩龍所謂脅捧侤音壓良爲賤之說自歸虛罔此等之類若不嚴繩梗頑之習無以懲礪自臣營依律勘處本訟則買主趙榮泰處成立案決給
정조 14년 · 강
漢城府以擊錚人等原情回啓
정조 14년 · 목
該府啓言因西部崔粹養擊錚有議處之命矣原情以爲渠父故縣監範興墳墓在於連山地幼學尹協基偸葬其祖於渠父墳單白虎屢經營本官之處決無意掘移本官又因彼隻之恃頑終不囚禁督掘延拖時月伏乞俯察痛枉趁卽掘移云矣今此兩隻墳山自有一麓界限則尹協基之麓脊上入葬已違界限距崔粹養父山不過爲七十一步之間坐立俱見營邑置之落科實是公決協基之一向頑拒萬萬駭痛各別嚴囚督掘之意請分付該道臣允之又啓言因南部童女文古音方擊錚有議處之命矣原情以爲渠六代祖以下墳山在楊州南面再昨年渠父身死繼葬於先塋側安哥稱以渠山逼近誣呈漢城府渠則單獨四寸娚文春得應訟而强弱不敵幷與春得父墳混至掘移之境其爲冤痛當復如何安哥又生非理之慾誣罔上言定日督掘伏乞俯燭云矣取考前後文案則前判尹李文源因閑良安根上言以文春得嚴治督掘之意回啓蒙允又閱本府査決則文春得父墳距安根父母墳爲二步四尺古音方父墳距安根兄墳爲一步五尺庶人雖無步數旣如是逼切則在所當掘春得則判下事體何等至重而不惟不趁卽掘移自知理屈粧出九歲之兒肆然擊錚萬萬痛惡自臣府嚴加懲治後刻期掘移之意請分付該道臣允之
정조 14년 · 강
忠淸監司鄭存中以流民奠接及護送形止馳啓
정조 14년 · 목
狀啓以爲淸州等八邑所報流民數爻次第來到願留者顧恤奠接之方願歸者饋飯護送之節連加各別嚴飭黃海道願歸秩十二口願留秩一百一十口平安道願歸秩二十四口願留秩一百五十三口咸鏡道願留秩九口願歸秩三口原春道願留秩四口
정조 14년 · 강
命該道臣治申彥標僞造書札圖出禮斜之罪
정조 14년 · 목
刑曹因慶尙監司李祖源永川盧召史擊錚原情査啓啓言盧女之夫金洙憲己酉閏五月徒三年定配於平海郡今番赦典已爲蒙宥本事雖無可覈之端申彥標參涉於姻親之家事僞造洙憲之書惟意操縱於定養之際圖出禮斜於女死之後許多犯科俱極痛駭不可以年老癃病有所曲恕請令道臣參酌懲治至於立後一款請令禮曹稟處允之
정조 14년 · 강
右議政金鍾秀上箚賜批
정조 14년 · 목
箚略曰伏見禁府覆啓判付有茂山府定配罪人閔致和姑爲放送之命臣於此不勝驚惑憂歎之至噫嘻致和罪犯之關係非常雖只以堂箚中邪說誑惑不測難言等說見之可知其爲罔赦初不覈訊徑先酌決已是失刑之大者當此國憂孔殷世道日敗之日似此陰邪凶悖之類決不可使之復近京輦竊望聖明淵然深思亟寢成命臣於日前聯箚批旨中有悚懍不敢自安者安敢爲言事計而過計之憂中心耿耿不得不戴罪冒瀆亦願早被嚴譴批以閔致和放送事非不知近於小人之幸而名以赦典北關不可無一人擧論故耳際見卿箚以國憂孔殷陰邪凶悖之類不可復近京輦爲言認出爲世道之意所請依施赦令亦不可不信仍令該府他道量移仍命遣史官傳諭
정조 14년 · 강
吏曹判書洪良浩陳疏賜批
정조 14년 · 목
疏略曰向日臺通事臣之顚妄昏謬之罪死不足贖矣蓋伊日之政諸臺作窠仍有虛司果五人區處之命將以郞署實職通擬臺望倉卒之際事會忙遽偶見高應觀之名在禮郞之案聞是湖南之高姓其族之登科者擧皆通淸故昧然充擬於掌憲追後得聞則不但地處本自卑微親屬亦在鄕任初不近似於臺選且以偉賊之私人常所卵育無異傔僕人多指目至發於候班臣於是不覺神魂驚悸毛骨凛悚噫彼時偉何等劇逆大憝臣於向年亦嘗聲罪致討凡其黨與部曲之屬唯恐斥絕之不暇況彼應觀以蟣蝨之賤跡作凶逆之血黨本不宜置之衣冠之列則雖微官末職猶不可照擬而臣獨多年屛蟄耳目聾聵渠之來歷全然不知乃敢擧擬於臺憲之淸選平日所藉手而嚴討者自歸壞了之科此殆死期將迫天奪其魄而幸賴宰臣慨然發憤抗言朝端俾得以闡發矇迷淸汰仕路因此隄防可以益嚴醜類可以知懼臣適受暇下鄕未及自列稽緩之罪益無所逃伏乞卽將應觀臺望卽行刊改仍命重勘臣僨誤失職之罪批以高應觀事卿於訾議受以爲謝則遂事不必說而其人不可置之䵝昧之科其委折之果然與否詳考草記○吏曹啓言以高應觀通淸事臣疏批旨內其委折果然與否詳考草記事有命矣其弟應祿以靈光座首漕倉討食之罪因營關定配於郭山郡其弟罪名雖如此應觀之與偉賊親密之狀公議峻發綻露無餘且其弟之爲鄕任明載文案則其兄不可置之臺閣之列請依臣原疏所請施行敎曰然則與因偉事端而發配稍異豈或律名與本情之相左故耶否則別無可拘之端常時親密與否査問於該道俾免䵝昧實合綜核之政而親密亦有許多般無故時往來知面而已無他綢繆於言論事爲之跡則亦不必爲拘以此知悉擧行
정조 14년 · 강
還給吏曹參判趙鼎鎭疏本
정조 14년 · 목
疏略曰臣備數銓官冒沒行政今幾日也祗緣當局而昏錯臨事而惶懼放倒淸朝之四維恬不自處畢竟僨敗理所必至果於向日候班以高應觀掌通事公議峻發應觀之人地不似固無論渠以時偉私人爲世指目則郞署漫職猶不可仍置況臺望新通乎噫偉賊是何等凶逆何等大憝也至今共戴一天必誅之義同憤之情臣固百倍於他人若知應觀出入於此賊之家則固當驚Ꝼ却走若浼之不暇而臣於應觀不識面目素昧聲息其門閥之卑微逆家之親密初不聞知當其通擬之時漫不可否臣罪於是乎萬死猶輕適値齋日自劾之章未卽登徹嚴命之下不敢更引有政輒膺殆若無故長堂陳疏而臣以同罪之人厭然承膺始因長堂疏還給之敎惶愧震越逬出闕外五內失守求死不得而終又怵迫義分踢蹶赴政重自陷於無忌憚之科臣實自取尙誰尤哉伏乞將臣所帶銓職先令鐫削仍命攸司置之重辟高應觀臺望亟令刊改敎曰高應觀地處之如何未必物議之信然且其弟之定配亦由漕倉事云則尤不必以此爲拘而所謂人之云云雖屬情外之誚付之無卞之科可也日前政牌之無端違召旣違受以爲罪之意反涉悻悻之跡誠不善思矣況於伊時只參政席不容一辭業已照燭無餘則何必露作處義殆若與之較挈然後方可謂風采模稜乎無論甲乙此等事但當摧謝而已近來風習唯以相抗爲勝事其猥屑之習無嚴之態反有甚於舊日黨戰方張之時此非獨謂今亞銓事也此疏還給廷臣此等之習各別嚴飭
정조 14년 · 목
以李致中爲大司憲李敬一爲大司諫許晊爲執義尹行履爲司諫柳河源爲掌令柳匡天爲獻納李基恒鄭晩錫爲正言朴奎淳爲校理李羲星爲三陟營將
정조 14년 · 강
命罪人柳增萬後日次更爲加刑許▣等擬律以聞
정조 14년 · 목
敎曰罪人柳增萬栲訊限滿今日開坐依例日次加刑云前供中未輸款諸條一一取招捧草供以入事分付○禁府啓言罪人柳增萬刑問一次訊杖三十度後所供以爲災結事前招已自服每結所捧小米爲十二斗式二百結所捧合爲一百六十石內官屯給災爲十五石都書員處帖給爲七石其餘作錢事歲前則每石四兩五錢式八十石作錢歲後則每石五兩式五十八石作錢前後入已者合爲六百五十兩倉監捧賂事本邑邑少倉多倉監之所食不多故納賂亦不多十二倉內其中漢倉都監崔應五處捧三十兩北倉都監李大根處捧二十五兩南倉都監名不記李哥處捧二十三兩社上倉都監名不記李哥處捧二十兩業倉都監姜大允處捧二十三兩社下倉都監名不記宋哥處捧二十兩此外無捧賂之處大小米單換事本邑元無大米故每朔排朔只三石餘內折半則以小米單換而剋削料米鋤耕捧稅事已悉於前招更無所達云柳增萬準次嚴訊之下箇自服旣犯死罪所當直捧結案而有捧草供以入之命請上裁敎曰二百結偸用一款今招竝與作錢數爻雖曰自服攛挪破補之外所謂入已云云不逾六百數此非欺瞞而何大小米換弄事所供亦不一一直陳賣任事豈如是數少乎外此諸條無不遊辭吞吐者渠之情狀節節痛惡公貨公穀之許多犯手及非理不法之剝割亦不可勝計則屢次嚴訊一直漫漶渠是何人獨不畏死而畏刑乎待後日次更爲加刑期於得情又以保放罪人蔡緯夏洪百遊金衡柱許▣睦萬中鄭勖世林永老等還囚後議處啓又啓言許▣則被災峽面不思賙恤之方官納火稅至有勒捧之境民不安土已是不忍之政城役運灰自有庫儲之應例則自官雇價只給其半名雖給貰無異歛民稱以補賑從當差任云云意在賣鄕已極可痛至於册客之從中賣權圖差五任則其敢曰不知還穀一事雖是謬例大爲虐政是可忍也孰不可忍庫中官穀準價出賣邑屬應料廉貿充數畢竟害歸於民怨聲載路折米最爲奸竇以都倉監色等招辭觀之剩數之自官取用今已現露册客幕屬從中偸食其數夥然抄饑設賑何等大政惟事剋削全不照檢數次設粥半是和水金卓明之吹鐵本錢雖非創設忍行龜刮之政李宗憲之願納賑資旣報巡營半歸烏有之科其外貪饕之狀不法之罪指不勝屈長日之醉無辜之杖猶屬餘事贜汚之律有不可逭申曮則特敎已勘流配之典今以道査觀之別無更罪之端金衡柱則見制於頑鄕奸吏歉歲倉儲半是空殼糴簿亦甚胡亂倉色所逋不能察飭勅米取剩欲售旋止各倉還捧厚價發賣勅庫耗米廉價買得以充原數利歸私橐尤極痛惡公穀無論多小其幻弄那移之罪渠焉敢逭睦萬中則荒歲捧糴全是虛殼至於擅分一款今雖査出而收殺旣已現發於各招則不可無罪災年禁酒贖錢之害反歸於民賣鄕飭禁何等嚴重而衙客之所爲至此其賣鄕擅分之罪自有其律鄭朂世則見制吏鄕施措乖當或有對面而欺瞞隨事而參涉官鄕互換至登民謠倉穀之任意出賣民還之減價買取意在要利大是法外捧還時加捧一斗雖云邑例任其攫取初不嚴禁尤爲可駭至於代捧之數外加錄付還之視賂多小道啓以査實爲辭今不可混同論罪其公穀那移法外加捧之罪有不可輕勘林永老則十月封庫營穀發賣俱依關辭足爲可據當其遞歸急於收殺災歲民情少不顧忌怨聲載路其勢必至色落之濫觴不能禁戢束吏愛民俱失其道至於二百八十餘石還穀厚價代捧以私用之官屯穀價換充係是不法罪固不輕滿瓜肥已昔非不足又以官穀幻弄圖利究其罪狀尤極痛惡那移幻弄之罪在所難免蔡緯夏則道啓中任窠之發賣訟獄之關節妖妓作奸奸吏舞弄歸之民言姑無事端之現捉今不必臚列勘罪還穀未捧之爲已捧停退之爲仍捧俱是法外倉吏偸穀數過三百曚然不察其昏憒不職之狀無辭自明至於還上代捧之錢是豈官長容手之物而甘聽奸鄕之利口散作銀店之本錢卽此一事罪難勝贖前後賣鄕爲二十餘人之多其外所犯不知爲幾許究其情狀節節痛惡公穀幻弄多數賣鄕之罪有不可逭洪百遊則捧糴代錢恰爲萬石當春分糶混分一境災民稱冤勢所固然卽此一事其不法之罪有難勝贖還米立本事是豈爲官長者所敢生心而不但倉奸之未察畢竟同歸於冒犯至於賣鄕事前後飭敎何等嚴重急於潤橐如是狼籍二罪竝發俱係不法公穀那移賣鄕歛錢之律有不可免竝依此照律而旣有可勘律名稟裁之命請上裁敎以昨批中可勘律名稟裁之命卽謂擬律以聞則何不照律直請上裁乎待朝開坐更爲分等以可勘律名論理粘啓又以淸州前營將李昌培原情啓請議處敎以聽囑借卒竟作殺擧如許營將不可歇勘嚴加照律又以咸陽前府使李漢籌原情啓請議處敎以渠之發明之說亦足可據論理議處又以襄陽前縣監洪九瑞告身盡行追奪減死定配啓允之
정조 14년 · 목
該曹啓言因三嘉縣殺獄罪人朴道經獄事回啓似此情理傳生之某某人詳考草記事有命矣溯考年來獄案則夫殺其妻因特敎傅生其數爲屢十實因情犯各自不同其中任實金永化與其妻同坐語及多債轉成爭詰揮檠一打頭部破傷翌日致命永化一子一女泣訴營邑乞活其父臨陂石奉伊怒其妻之趁不量穀擧食床打頭部四日致命無母十歲之兒呼訴營邑乞活其父新溪朴春卜怒其妻之時或不炊或打或踢翌日致命開城府徐仁行其妻不得志於其母其嫂因此爭詰以半把木連打翌日致命自初承款已爲結案陽德金命千與其妻張召史因一偸粟之事拳踢交加卽日致命安城柳重采籠中失物致疑其妻乘醉發怒大木亂打卽日致命以上六罪人事情似與道經獄事彷彿而皆蒙聖上酌量情法恩及幽明竝置傅生之科矣敎曰此獄情實與金永化等獄案略相彷彿惟是稚子幼女泣訴營邑一款不載於此案然子若女之往訴卽母雖已矣父必救全之意也出於油然之天倫不足爲輕重於其間而此獄則正犯妻母爲此念死女活生壻之說如使渠壻眞有欲殺之心而故殺則戀女之情寧或不及於愛壻而極口分疏乃爾乎以此以彼宜用一副當規度正犯朴道經更加各別嚴刑依已決同罪之類律名勘放事分付道臣又啓言海州趙命得獄事兩檢之證招再査之論啓皆以命得爲正犯同然一辭則鐵案已成毫分無疑而淫女趙女在彥星則爲同室之嫂在命得則爲出嫁之妹旣異常賤有此醜行則羞愧欲死憤恚欲殺揆以人情理所固然指揮結縛雖云彥星杵枕亂打卽是命得則獄情顚末別無疑眩中間彥星妾全女忽地上言因吳女之飮滷欲以杵打歸之吳女爲伸其夫竝脫命得及其行査吳女見其夫之囚繫殺獄爲慮方來至於自裁杵打一款終歸虛謊則全女命得爛漫和應之跡昭不可掩今此道臣跋辭中共敺偶死論以情理等說若有一分原恕之道而臣曹守法之地則斷無他議趙命得更令依前訊推期於得情敎以不殺淫婦只殺奸夫見此案者孰不扼腕乎命得尙掣娚妹之情彥星又何故而目見寡嫂與惡漢行淫之擧不能登時竝殺乎成獄則等耳一殺而一縱於渠果何益蔽一言曰痴物此猶不關於斷獄之方而反復原案參情究理節節有可生之端段段無用法之義原初彥星諸人之往詰奸夫家也與渠妻渠妾命得命大等作伴趕追而先犯手勢且縛且曳者命得兄弟也從傍助力執而敺之者渠妻與妾也渠特在這裏爛漫混淪而已眞所謂誰知烏之雌雄命得處被打實狀鄭斗心立證而斗心死者之父也彥星之躍出捽敺趙召史納招而趙召史命得之妹也無論如此如彼皆非公證命得彥星未必爲眞箇正犯此一可宥也按律文士族婦女恣行淫慾瀆亂風敎者竝奸夫絞所謂趙與李皆非常賤則奸夫絞之律死者烏可免乎此二可宥也其母潛奸其子殺奸夫猶近於義父而殺不許償死殺嫂與妹之奸夫者其罪何至於必誅而莫可貸乎此三可宥也淫奔之妖物漏網於三尺而爲弟爲妹爲門戶爲綱常雪憤逞怨者豈令瘐斃於獄中此四可宥也奸夫京文在法應誅在私當殺特以本夫之作故已久不死於當死之手而今其被死非浪死非橫死也償命何足爲慰死者之冤傅輕何可曰屈三章之憲乎此五可宥也共敺而同犯男三女二寧有彼此涇渭則孰當作尊長孰當爲家人此六可宥也六條可宥之端竝姑舍是卓矣彥星妻吳女痛夫非命辦死於成案之前此獄而若償命則是欲償京文不必償之命而還使吳女結恨茹鬱於九泉雖以有司者執法之論於此豈容別見此七可宥也海州囚趙命得李彥星等一竝放送以不告官擅殺律刑推一次淫女趙召史罔之生倖也雖不追施死律止降本邑婢案太失於寬令道伯親執嚴刑三次日次次次準次後遠惡地永屬官婢吳女之死縱不免傷勇勇夫猶難責之以中行矧乎女人褊性其死也死於夫事視諸趙女禽獸之行不啻氷蘗在朝家樹風敦俗之道宜有別般嘉尙令禮曹以合施之典覆奏稟旨事竝分付又啓言黃州牧殺獄罪人奴廣彩獄事廣彩石打之狀金女之目擊旣甚明的作亂生前之言乃弟之口供亦甚丁寧當初中營摘奸之時已驗額上破綻之痕此爲一獄之明證廣彩之斷案廣彩稱冤之言有曰自撲致傷檢官親審鬪鬨之處則乃是土岸元無沙石云爾則縱使自撲豈至於骨破而石插乎此不足爲發明之端又曰一念後中風致死五十之辜限昭載破傷之法文廿二日致命不足爲掉脫之左契渠雖百喙無辭自明敢以圖生之計粧出推諉之說縱妻呼籲尤萬萬痛惡更令道臣嚴刑窮覈得情初檢屍帳中不論肉色如何有違格例請當該初檢官推考敎以安岳旣有似此之獄大抵本道官人之悍惡可知傅輕一款姑難遽議依回啓施行又啓言安岳郡殺獄罪人金再重獄事再重官校也廷一村氓也官校之於村氓素有凌蔑之心況且伊日爭端由於進獻物種事則彼再重者藉重起鬧始加威喝繼以捽敺勢所必至肋脇之傷痕係是要害皮肉之血暈明是毒氣萬成執衣領之招破回奪木柄之說亦一敺打之左契則再重之爲正犯更無可議縱妻呼籲者極爲痛惡請依前訊推期於取服之意分付道臣敎以本道何多悍校頑隸黃州旣判官隸犯案安岳又有邑校此獄犯之輕重情之如何姑無論此等獄案輕議原情之論道內小民將不得放心飮啄依回啓施行又啓言海州牧殺獄罪人金檢忠獄事檢忠不過李宗得之疏戚則山地爭鬪喪具打破都不干他而乘醉起鬧互相轉撲終至殺死之境傷處緊要致命在辜限之內證參明白則檢忠之爲元犯斷無可疑而敢生掉脫之計以石角麻骨等語一味粧撰又縱稚子誣罔天廳之狀俱極狡惡已具之獄情無容更究請依前訊推期於取服之意分付道臣至於屍親則渠父被打之後爲人所挽不卽告官又於渠父致死之前成給文記雖卽裂破終有私和之嫌原其情則都是愚迷之致執其跡則實涉蔑倫之歸由前由後不可無罪亦令道臣嚴刑懲礪敎以道啓曹讞俱有意見依回啓施行
정조 14년 · 강
忠淸監司鄭存中以栗木斫取時策應措處之方馳聞
정조 14년 · 목
狀啓以爲因備關以栗木斫伐時凡干策應措處之方措辭行會於列邑今以列邑所報觀之斫伐時役丁或以附近面民人除減一年烟役使用便好云或以爲通一境每戶一分錢式收合雇立則足可相當云或以爲官木手官隸給糧使役爲便云或以爲定置斧丁除身役給糧使用似宜云或以爲栗木所在面民人輪回使役則別無受弊之端云馱價則各邑或皆以儲置會減而亦有若而邑之或自官庫出給或有以官馬軍馬運輸者其例不同請其會減封裹雜物則擧皆自官措備至於帶隸情債或爲五六兩或爲三四兩或自吏廳擔當或該監官與色吏擔當或自公庫上下云今此列邑之報未有一定之論必緣事情之各異亦因意見之不同今當恤弊定例之日宜有從長善處之道參以邑報敢附迷見役丁則以附近面民人除其當年烟役使用實爲便當馱價會減之規公州等十九邑外懷仁鎭川木川永春懷德未得會減云今此五邑亦依公州等例一體以儲置會減亦合事宜封裹雜物皆是自官措備者仍舊施行別無爲弊之端以右項三條依此定式至於帶隸情債除非公庫上下盡是吏輩之自當云其流之弊必至厲民此則生財無路第其所入之數惟在臨時精濫之如何有難酌定此一款各別操切嚴立科條使奉常寺及各該營邑惕念奉行尼城一邑栗木卜定爲七株者自是謄錄而本以野邑無可合封進之材每株三兩式折價合錢二十一兩自官措備代納如許謬規未知創自何時而聞甚駭然今後尼城栗木卜定之規永爲革罷
정조 14년 · 목
柳葉箭貫革五巡○御矢初巡貫一中再巡邊一中三巡貫一中四巡貫一中五巡邊一中五矢八分○訓鍊大將徐有大初巡揚再巡揚三巡邊一中四巡邊一中五巡邊一中總戎使李漢豊初巡揚再巡揚三巡揚四巡邊一中五巡揚
정조 14년 · 강
召見有司堂上李文源于誠正閣
정조 14년 · 목
予曰卿今掌獄矣近日守令之抵罪者甚多無或有橫罹者耶予用是懼不能弛心矣文源曰聖明在上睿斷嚴正寧有稱屈之人乎予曰卿每以不文自處近見囚供中所論理者甚善作矣文源曰吏文與他有異且與諸堂議之得免醜拙非臣所能矣予曰近日貪風何至於是關西一道可謂邑邑犯科亦誠異也諸囚中若論罪首則誰果當之耶文源曰寧邊前府使許▣所犯諸罪罪雖輕而條目則比他稍多矣予曰諸罪人必須嚴問捧招
정조 14년 · 강
判義禁李文源同義禁趙宗鉉洪秉纉洪明浩聯疏賜批
정조 14년 · 목
疏略曰日前茂山罪人閔致和特放之命臣等俱極昏昧未覺其罪犯之至重率爾擧行卽伏見大僚之箚臣等愚迷之失怳然自知噫彼罪人之陰詐凶悖實關世道之憂固不可輕議放釋則臣等旣在按法之地只知將順爲美不知據法以爭不職之罪實無所逃矣至於他道量移之敎雖仰轉圜之德意臣等於大僚之言惶愧不暇則何敢更爲奉承乎跡涉慢命益增死罪伏乞亟寢成命仍降威罰以治臣等批以卿等疏引誠過矣大臣豈有深意於卿等之擧行乎至於竝與量移而不爲擧論尤過矣
정조 14년 · 강
遞吏判洪良浩參判趙鼎鎭以吳載純李秉鼎代之前望也
정조 14년 · 목
政院以守令署經諫院不備何以爲之稟敎以近來有除輒稱在外寧有如許事體乎元居鄕外禁推在外及未肅拜呈告諸臺幷許遞政官牌招開政差出待下批牌招察任昨日飭敎之後勢難行公判堂情勢亦然幷許遞前望單子入之前望以載純秉鼎批下
정조 14년 · 강
有政吏曹判書吳載純進
정조 14년 · 목
以曺允大爲吏曹參議李義行爲大司憲洪秉聖爲大司諫李東稷爲執義宋銓爲司諫許晪爲掌令李敬心柳畊爲持平李尙度爲獻納李萬榮李相璜爲正言
정조 14년 · 강
禁府以罪人洪九瑞康津縣減死定配啓
정조 14년 · 강
命鄭勖世姓名墨枺于別軍職
정조 14년 · 목
敎曰査啓旣出之後鄭勖世罪狀萬萬無狀別軍職爲先墨名事分付
정조 14년 · 강
命罪人金文瑞等施威嚴問捧供以聞
정조 14년 · 목
禁府啓言罪人金文瑞李良弼趙慶一拿來依承慶恒等例具格嚴囚敎以今日開坐時爲先施威嚴問捧草供以聞○禁府啓言罪人金文瑞辛漸李良弼趙慶一等處施威嚴問則文瑞供以爲渠昨年四月自京下去則鄕案草本已成而差渠査監前後修整時爛漫同事禮錢則官捧果爲四萬兩此外渠之中間捧賂者亦四百三十餘兩鄕人中首倡慫通者座首金致福院長洪繼徵鄕案修整時渠亦密處東軒同參書役云漸供以爲鄕案修整時査監八十餘人渠亦爛漫同參官捧禮錢元定之數雖近五萬兩實捧則四萬二千餘兩渠之私自受賂於各人者合爲二百兩慫通首倡者渠及金文瑞洪啓澂鄕案書役時渠亦與諸人密處東軒云良弼供以爲鄕案修整時爲査監終始同參官家禮錢則實捧爲四萬二千餘兩渠所受賂者二百十兩首倡則辛漸洪啓澂將校在官金光郁長處册房去來錢貨渠則密處東軒參涉修整云慶一供以爲鄕案修整渠亦同參官納禮錢雖未見文書傳說或云四萬餘兩或云五萬餘兩渠雖爲査監年近七十退處外村所捧賂物最下諸人不過三十兩首倡人金潭李敏堉承永述等往呈議送於監營而渠初無入東軒參涉之事云文瑞等同惡相濟之狀箇箇自服所當照法重勘而旣有捧草供以入之命請上裁敎曰未及拿來諸囚推覈間姑爲嚴囚其中年近七十人解枷囚往呈議送於監營之金潭李敏堉承永述等朝官則拿來捧供白徒付之道伯究覈
정조 14년 · 강
考下抄啓文臣課試試券
정조 14년 · 목
以擬本朝抄啓文臣等謝不治講不製外之罪特差守門將使晝監門夜讀書爲箋題副司果宋祥濂尹永僖前檢閱丁若鏞三下同等命比較御題擬本朝內閣進日得錄箋祥濂永僖若鏞幷次上又命比較御題擬本朝廟堂臣請以諸道還穀行裒峽益沿之政俾貪風稍息民弊祛甚箋祥濂永僖若鏞幷三下又命比較御題擬本朝廟堂請禁兩營保米濫捧使六斗納者得免元式外加納無節之積弊箋祥濂永僖若鏞幷次上又命比較御題擬本朝抄啓文臣等請於課製試經濟文字之有補於民國者課講間試華音箋祥濂永僖若鏞竝次上同等
정조 14년 · 강
命楊州牧使李儒敬長湍府使李運昌姑先推考
정조 14년 · 목
京畿監司金思穆狀啓以爲李儒敬李運昌今月二十一日雨雹形止稽報罷黜敎以稽報罪小跟捕勞多姑先推考事回諭
정조 14년 · 목
該曹啓言善山府殺獄罪人李三得獄事亞三堂更爲論理回啓事有命矣臣檍更取原案逐條考檢則囊阜雖曰被踢而按之柔軟腸傍雖曰微浮而色仍黃白傷處之不的如此其弟則曰猛踢囊阜其妻則曰以足擣之詞證之互異如此囊阜腸傍姑置之頭部之作宂出血耳下之磕擦成痕無非被打之明驗介金之不能復起於三得摶戰之後實狀昭然則不待邀醫逃身之許多眞贜若無三得之伊日作拏介金其果白地致命乎臣於錄啓旣以無容更議爲辭到今別無異見臣瀅修日昨草記略貢愚見而傷痕在於偏左以非要害之故强引囊阜之痕損捏合於猛踢之證所謂猛踢亦是轉聞之說以者斤乭平日疑嫂之心痛其兄之鬪後致命鍜鐵成金勢所必然無論擣踢囊阜之被傷旣至卽地昏僕翌日致命之境則少頃之啜羹飮酒死後之不硬不變果有此理乎且以實因言之曰擣曰踢出自屍親之供事當以被踢懸錄特以被踢之無跡可尋不得不拈出被打之目作爲泛論之資者未免牽强推官所引無冤錄中酒食醉飽築踏內腸者其狀難明云云儘爲新得之見而醫人之初請更査蓋欲此一款之鉤得傅生之論不必藉此一語實因旣不的確詞證率皆傳聞只憑勦說之里談遽決償命之重案恐有乖於罪疑惟輕之訓臣等之見各有所執請上裁醫人之供旣以爲守丹之母來言渠壻喫豆泡後中焦痞塞蹔請來見此獄看證守丹死後其母爲首而其母干良但以守丹屍親略問於守丹之獄至如介金之兩日光景無一究詰按獄之法不當若是疏漏請當該兩檢官一幷推考敎曰此獄之曰可殺者兩檢官前前道伯前道伯前前判堂前判堂也曰不必殺者兩推官也時道伯也本曹參議也欲從衆則殺論者六欲獨斷則不成體段之獄理難以一時意見遙度而臆決且況前度判付未覺有十分可恕之端伊時措語及不免緊束到今雖不必憚於先見之轉圜而果難模索說去分明執定世無臯陶將於何就質卞疑乎第付道臣與推官親執詳閱仍又別出意見究覈狀聞後稟處時値農務無隙應問各人除非不得不對質者切勿輕易推捉問亦須卽放送事幷分付
정조 14년 · 강
平安監司沈頤之以義州鄕三老設行便否馳啓
정조 14년 · 목
狀啓以爲敬奉有旨以義州府鄕三老復設便否知委本府使之詳報則以爲鄕三老之最初設施未知緣何義意而因其生弊革罷年久諸鄕之議皆以復舊之無益同然一辭白光斗以此誣罔之說乃敢驚動於法駕之前者專出於爭鄕喜事之心究厥所爲萬萬無嚴自臣營嚴勘上言置之
정조 14년 · 목
狀啓以爲明川以南各邑鎭四月初巡分賑狀今纔齊到飢口之比去月終巡加付爲四十五口飢口穀數竝開錄○利城縣飢口六百七折米十四石十一斗六升監四石七升端川府飢口四千七百八十五折米一百十三石七斗五升○巡間救急折米十四石四斗三升鹽九石八斗五升零甲山府飢口一千六百四十六折米四十一石七斗三升○粥耳米五石七斗三升三水府飢口四百八折米十石七斗四升○粥耳米十二斗一升零太十二斗一升零鹽四升零吉州牧飢口一千八百九十四折米四十六石一升○粥田米一石二斗一升太六斗八升零鹽一斗七升零○巡間救急折米五石十四斗五升零鹽一石九斗一升零醬一石九斗六升零藿三同三十九注之零明川府飢口一千五百十一折米三十五石十四斗七升○巡間救急折米十石一斗一升鹽三石六斗零醬二石五斗四升零藿六同二注之零城津鎭飢口二百二十三折米五石八斗六升○巡間救急折米一石十斗三升零醬三斗九升零藿三十九注之零已上飢口一萬一千七十四折米二百六十七石十二斗二升粥田米一石二斗一升耳米六石四斗四升零太一石四斗鹽二斗一升零巡間救急折米三十二石二升零鹽十八石九斗四升零醬四石四斗零藿十同三十注之零
정조 14년 · 강
重推知禮前縣監李性重
정조 14년 · 목
慶尙監司李祖源狀啓因知禮金泰亨擊錚當初充定軍保時守令指名狀聞田民亦卽決給事有命矣泰亨家狀譜册帳籍取來詳考則果是忠毅公文起十三代直孫而渠父弘鉉以嫡派祭位田土衿得於祖父至今奉祀渠雖無疤定於軍保六寸順儀見充御保之役數次呈辨則官家以爲渠已退俗又爲常漢之義子軍役疤定無足稱冤不許頉籍沒田土皆在沃川地己丑年間渠父擊錚推尋至甲午六年收稅父死之後京中尹櫶家起訟還奪云所供雖與原情爽實順儀之名旣在軍案其時鄕所等充定於最苦役砲保守令現告修整上使順儀之役卽爲頉給籍沒田土旣在沃川地訟隻又是京中人自本道實無憑査之路○刑曹啓言知禮前縣監李性重移義禁府處之金泰亨當初原情不言順儀渠自見充樣誣罔呼籲誠極痛駭請今道臣照法勘處至於田土旣在沃川地今土在道臣詳査決處從之敎以事實旣如此該守令從重推考
정조 14년 · 목
具翼善冠袞龍袍乘輿出協陽門弘化門由逌瞻門入日瞻門至齋室降輿入齋室少頃詣版位行展拜禮還入齋室乘輿出日瞻門逌瞻門入弘化門由協陽門還內
정조 14년 · 강
召見大臣備堂于熙政堂
정조 14년 · 강
命進賀副使以正卿差出
정조 14년 · 목
左議政蔡濟恭啓言前副使金魯永親病連仍有難遠役自朝家合有軫念之道且淸帝詩中有曰觀謁應來能句人此指今番聖節使而言也事面比常時自別文任中雖正卿依姜世晃例特爲差送恐好矣書狀官徐榮輔亦有親病今則日子甚迫不可等待其差復卽爲許遞差代然後似可免臨時窘速故仰達矣從之仍敎曰俄見詩文才有傳諭原擧條改付標而副使如是差出則書狀之代亦當以有文名或曾經文選之職者擬入事分付
정조 14년 · 강
命陽德縣癸巳夏等勘簿該縣監拿處
정조 14년 · 목
備局啓言頃因關西道臣狀聞陽德縣還逋三千三百餘石詳細覈出勿計虛地耗條只以原穀幾許登聞後限年捧入之意筵稟行會卽見平安監司沈頤之狀啓則枚擧陽德縣監宋俊載牒呈色吏金宅珪等所供以爲癸巳夏等都色吏鄭而平與吉成就等會計成册中均役廳小米四千石之四字擦改以三字一千石自在隱漏中自癸巳至昨年耗上生耗乃爲三千三百八十石零而吉成就等所逋小米元數爲一千石皆以貪寒身故無物又無可徵之支屬且本州以尤甚災邑民勢窮竭隣族侵徵尤非可論多石者限以三年其次限以二年徵捧則可紓民力請令廟堂稟處矣當初逋穀一千石幷計近二十年耗條今爲三千三百八十石之多所謂耗條卽不過營門磨勘紙上之空簿其在重公穀杜後弊之道耗條蕩減雖涉難愼月前行會已以原穀限年捧入之意有所措辭且朝家旣聞之後許多穀物之盡數責徵於隣族亦所當念右項逋穀三千三百八十石內耗條依前筵稟蕩減原穀小米一千石亦依狀請年限許令次次徵捧期於準數充逋而癸巳都色吏鄭而平等偸弄公穀之罪旣已身故今無可論至於各年監色等不察之罪亦難全釋從輕重勘放之意幷分付道臣雖以癸巳該縣監言之色吏輩刀擦穀簿爛漫幻弄而全不照檢亦極駭然癸巳夏等勘簿該縣監捧現告請拿問處之允之敎以當捧該吏皆身死無近族云爾則折米千石極爲不些斗邑隣族之徵其害必遍一境此所以詢問於俄筵者也卿等之意旣參差先以可捧於監官者當爲幾石査問該邑使之狀聞後更爲稟處